18.10.2022 EL Επίσημη Εφημερίδα της Ευρωπαϊκής Ένωσης L 270/85 ΑΠΟΦΑΣΗ (ΚΕΠΠΑ) 2022/1968 ΤΟΥ ΣΥΜΒΟΥΛΙΟΥ της 17ης Οκτωβρίου 2022 σχετικά με αποστολή για τη στρατιωτική συνδρομή της Ευρωπαϊκής Ένωσης με σκοπό τη στήριξη της Ουκρανίας (EUMAM Ukraine) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2, Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα ακόλουθα: Στα συμπεράσματά του της 24ης Φεβρουαρίου 2022, το Ευρωπαϊκό Συμβούλιο καταδίκασε με τον πλέον κατηγορηματικό τρόπο την απρόκλητη και αδικαιολόγητη στρατιωτική επίθεση της Ρωσικής Ομοσπονδίας κατά της Ουκρανίας. Επανέλαβε την αταλάντευτη στήριξή του υπέρ της ανεξαρτησίας, της κυριαρχίας και της εδαφικής ακεραιότητας της Ουκρανίας εντός των διεθνώς αναγνωρισμένων συνόρων της. Στα συμπεράσματά του της 24ης Φεβρουαρίου, της 24ης-25ης Μαρτίου και της 30ής-31ης Μαΐου 2022, το Ευρωπαϊκό Συμβούλιο απαίτησε από τη Ρωσία να σταματήσει αμέσως τη στρατιωτική επίθεσή της στο έδαφος της Ουκρανίας, να αποσύρει αμέσως και άνευ όρων όλες τις δυνάμεις και τον στρατιωτικό εξοπλισμό από ολόκληρο το έδαφος της Ουκρανίας και να σεβαστεί πλήρως την εδαφική ακεραιότητα, την κυριαρχία και την ανεξαρτησία της Ουκρανίας εντός των διεθνώς αναγνωρισμένων συνόρων της. Στα συμπεράσματά του της 23ης-24ης Ιουνίου 2022, το Ευρωπαϊκό Συμβούλιο δήλωσε περαιτέρω ότι "η Ένωση διατηρεί τη σταθερή της δέσμευση να προσφέρει πρόσθετη στρατιωτική υποστήριξη για να βοηθήσει την Ουκρανία να ασκήσει το φυσικό της δικαίωμα να αμυνθεί κατά της ρωσικής επίθεσης και να υπερασπιστεί την εδαφική ακεραιότητα και κυριαρχία της. Για τον σκοπό αυτό, το Ευρωπαϊκό Συμβούλιο ζητά από το Συμβούλιο να ενεργήσει ταχέως για περαιτέρω αύξηση της στρατιωτικής υποστήριξης". Με την επιστολή της της 30ής Σεπτεμβρίου 2022 , ο υπουργός Εξωτερικών και ο υπουργός Άμυνας της Ουκρανίας από κοινού ζήτησαν από την Ένωση να παράσχει στρατιωτική στήριξη στην Ουκρανία, επιβεβαίωσαν ότι οι τρέχουσες σχετικές ανάγκες της Ουκρανίας περιλαμβάνουν τη βασική και συλλογική στρατιωτική εκπαίδευση, καθώς και την εξειδικευμένη στρατιωτική εκπαίδευση του προσωπικού στους τομείς της ιατρικής, της υλικοτεχνικής υποστήριξης, της προστασίας από τους χημικούς, βιολογικούς και ραδιολογικούς κινδύνους, της μηχανολογικής υποστήριξης, της κυβερνοασφάλειας και της κυβερνοάμυνας και την επιμόρφωση των εκπαιδευτών συνδυασμένων όπλων, με την επιφύλαξη άλλων τομέων που μπορεί να παρουσιάσουν ενδιαφέρον στο μέλλον, και εξέφρασε την ικανοποίησή του για την επείγουσα σύσταση αποστολής για τη στρατιωτική συνδρομή της Ένωσης με σκοπό τη στήριξη της Ουκρανίας. Στις 10 Οκτωβρίου 2022 το Συμβούλιο ενέκρινε γενική ιδέα διαχείρισης κρίσεων για ενδεχόμενη μη εκτελεστική αποστολή της Κοινής Πολιτικής Ασφάλειας και Άμυνας (ΚΠΑΑ) για τη στρατιωτική συνδρομή με σκοπό τη στήριξη της Ουκρανίας (EUMAM Ukraine), με αρχική διάρκεια δύο ετών υπολογιζόμενη από την έναρξη της αποστολής. Η EUMAM Ukraine θα πρέπει να έχει ως στρατηγικό στόχο τη συμβολή στην ενίσχυση της στρατιωτικής ικανότητας των ουκρανικών ενόπλων δυνάμεων να ανανεώνονται και να διεξάγουν αποτελεσματικά επιχειρήσεις ώστε η Ουκρανία να είναι σε θέση να υπερασπίζεται την εδαφική της ακεραιότητα εντός των διεθνώς αναγνωρισμένων συνόρων της, να ασκεί αποτελεσματικά την κυριαρχία της και να προστατεύει τους αμάχους στην Ουκρανία. Η EUMAM Ukraine θα αποτελέσει μέρος της ολοκληρωμένης προσέγγισης της ΕΕ για την παροχή στήριξης στην Ουκρανία, η οποία περιλαμβάνει μέτρα στρατιωτικής συνδρομής στο πλαίσιο του Ευρωπαϊκού Μηχανισμού για την Ειρήνη (ΕΜΕ) που θεσπίσθηκε με την απόφαση (ΚΕΠΠΑ) 2021/509 του Συμβουλίου για την προμήθεια στρατιωτικού εξοπλισμού στις ένοπλες δυνάμεις της Ουκρανίας. Η EUMAM Ukraine θα συνεργαστεί με την αντιπροσωπία της Ένωσης στο Κίεβο και με τη μη στρατιωτική αποστολή ΚΠΑΑ EUAM Ukraine που θεσπίσθηκε με την απόφαση 2014/486/ΚΕΠΠΑ του Συμβουλίου . Ανταποκρινόμενη στο αίτημα της Ουκρανίας για στρατιωτική υποστήριξη, η EUMAM Ukraine θα πρέπει να παρέχει ατομική, συλλογική και εξειδικευμένη εκπαίδευση στις ουκρανικές ένοπλες δυνάμεις, εκπαίδευση στις Δυνάμεις Εδαφικής Άμυνας των ουκρανικών ενόπλων δυνάμεων και να εξασφαλίζει τον συντονισμό και συγχρονισμό των δραστηριοτήτων των κρατών μελών που στηρίζουν την παροχής εκπαίδευσης στις ουκρανικές ένοπλες δυνάμεις. Ο σχεδιασμός της EUMAM Ukraine θα πρέπει να είναι κλιμακούμενος, αρθρωτός και ευέλικτος, ώστε οι δραστηριότητές της να μπορούν να προσαρμόζονται γρήγορα στην κατάσταση στην Ουκρανία και στις εξελισσόμενες και μακροπρόθεσμες ανάγκες των ουκρανικών ενόπλων δυνάμεων. Δεδομένων των εξαιρετικών περιστάσεων που προκύπτουν από τον επιθετικό πόλεμο της Ρωσίας κατά της Ουκρανίας και για όσο διάστημα επικρατούν οι περιστάσεις αυτές, η EUMAM Ukraine θα πρέπει να δραστηριοποιείται στο έδαφος των κρατών μελών, ως προσωρινό μέτρο, σύμφωνα με το άρθρο 42 παράγραφος 1 της Συμφωνίας για της Ευρωπαϊκή Ένωση (ΣΕΕ),μέχρι το Συμβούλιο να αποφασίσει διαφορετικά. Η Επιτροπή Πολιτικής και Ασφάλειας (ΕΠΑ) θα πρέπει να ασκεί, υπό την ευθύνη του Συμβουλίου και του ύπατου εκπροσώπου της Ένωσης για θέματα εξωτερικής πολιτικής και πολιτικής ασφάλειας (ΥΕ), τον πολιτικό έλεγχο επί της EUMAM Ukraine , να παρέχει τη σχετική στρατηγική διεύθυνση και να λαμβάνει τις προσήκουσες αποφάσεις σύμφωνα με το άρθρο 38 τρίτο εδάφιο της ΣΕΕ. Η συμφωνία για το καθεστώς των δυνάμεων (συμφωνία SOFA της ΕΕ) θα πρέπει να εφαρμόζεται στις μονάδες και το προσωπικό της EUMAM Ukraine που αναπτύσσονται στο έδαφος των κρατών μελών. Το καθεστώς του προσωπικού των ουκρανικών ενόπλων δυνάμεων που συμμετέχει στην διοργάνωση της εκπαίδευσης της EUMAM Ukraine ή επωφελείται από αυτήν θα πρέπει να καθορίζεται σε ρυθμίσεις μεταξύ, αφενός, των αρμόδιων αρχών των κρατών μελών στα οποία πραγματοποιούνται οι δραστηριότητες εκπαίδευσης και, αφετέρου, των αρμόδιων αρχών της Ουκρανίας. Η EUMAM Ukraine μπορεί επίσης να συνάπτει ρυθμίσεις με τις αρμόδιες αρχές της Ουκρανίας όσον αφορά τους όρους υπό τους οποίους η EUMAM Ukraine θα φιλοξενεί το προσωπικό των ουκρανικών ενόπλων δυνάμεων. Η EUMAM Ukraine θα πρέπει να είναι ανοικτή στη συμμετοχή τρίτων κρατών, κατόπιν πρόσκλησης, με την επιφύλαξη συμφωνίας μεταξύ της Ένωσης και των εν λόγω τρίτων κρατών σχετικά με τη συμμετοχή τους και υπό τον όρο της αποδοχής της από την ΕΠΑ. Δυνάμει του άρθρου 41 παράγραφος 2 της ΣΕΕ και σύμφωνα με την απόφαση (ΚΕΠΠΑ) 2021/509, οι λειτουργικές δαπάνες που προκύπτουν από την παρούσα απόφαση, η οποία έχει στρατιωτικές συνέπειες ή συνέπειες στον τομέα της άμυνας, οφείλουν να βαρύνουν τα κράτη μέλη. Δεδομένων των ιδιαίτερων αναγκών της EUMAM Ukraine και των ειδικών όρων για τη σύστασή της, που απορρέουν από την εμβέλεια της εκπαίδευσης και την ταχύτητα με την οποία πρέπει να παρασχεθεί στην Ουκρανία, είναι αναγκαίο να καθοριστεί ότι ορισμένα επιπρόσθετα έξοδα, πέραν εκείνων που χαρακτηρίζονται ως κοινές δαπάνες σύμφωνα με την απόφαση (ΚΕΠΠΑ) 2021/509, θα θεωρηθούν κοινές δαπάνες για τους σκοπούς της EUMAM Ukraine. Για την EUMAM Ukraine, λόγω των έκτακτων περιστάσεων, η χρηματοδότηση κοινών στοιχείων που είναι αναγκαία για τη στήριξη των εκπαιδευομένων των ουκρανικών ενόπλων δυνάμεων και των εκπαιδευτικών δραστηριοτήτων, ως μέτρο λαμβανόμενο κατ’ εξαίρεση, θα δώσει τη δυνατότητα στην Ένωση να κινητοποιήσει τους αναγκαίους πόρους για την παροχή στήριξης στην Ουκρανία στην απαιτούμενη κλίμακα. Δεδομένου του επείγοντος χαρακτήρα της κατάστασης, θα πρέπει, το συντομότερο δυνατό, να χρηματοδοτηθεί από ειδικό μέτρο συνδρομής του ΕΜΕ συμπληρωματικά προς την EUMAM Ukraine η παροχή πυρομαχικών και εξοπλισμού ή πλατφορμών με θανατηφόρο ισχύ. Κάθε άλλος εξοπλισμός, συμπεριλαμβανομένου του ατομικού εξοπλισμού εκπαίδευσης, θα πρέπει να παρέχεται στο πλαίσιο άλλου μέτρου συνδρομής. Τα μέτρα συνδρομής δυνάμει του ΕΜΕ θα μπορούσαν επίσης να παράσχουν εξειδικευμένο εξοπλισμό και, εφόσον ζητηθεί από την Ουκρανία, συντήρηση και επισκευή στρατιωτικού εξοπλισμού που η Ουκρανία έχει λάβει ως δωρεά στο πλαίσιο του ΕΜΕ. Προκειμένου να μεγιστοποιηθεί η αποτελεσματικότητα όσον αφορά την κάλυψη των αναγκών της Ουκρανίας, η EUMAM Ukraine θα πρέπει να συντονίσει τις δραστηριότητές της με ομοϊδεάτες διεθνείς εταίρους που παρέχουν στρατιωτική στήριξη, ιδίως στρατιωτική εκπαίδευση, στις ουκρανικές ένοπλες δυνάμεις, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αποστολή 1. Η Ένωση διεξάγει αποστολή για τη στρατιωτική συνδρομή με σκοπό τη στήριξη της Ουκρανίας (EUMAM Ukraine). 2. Ο στρατηγικός στόχος της EUMAM Ukraine είναι η συμβολή στην ενίσχυση της στρατιωτικής ικανότητας των ουκρανικών ενόπλων δυνάμεων να ανανεώνονται και να διεξάγουν αποτελεσματικά επιχειρήσεις ώστε η Ουκρανία να είναι σε θέση να υπερασπίζεται την εδαφική της ακεραιότητα εντός των διεθνώς αναγνωρισμένων συνόρων της, να ασκεί αποτελεσματικά την κυριαρχία της και να προστατεύει τους αμάχους στην Ουκρανία. 3. Για την επίτευξη του σκοπού της παραγράφου 2, η EUMAM Ukraine παρέχει: α) ατομική και συλλογική εκπαίδευση του προσωπικού των ουκρανικών ενόπλων δυνάμεων, και σε βασικό, προχωρημένο και εξειδικευμένο επίπεδο: ειδικότερα εκπαίδευση στην ηγεσία μικρών κλιμακίων σε επίπεδο ομάδας/τμήματος, διμοιρίας και ταξιαρχίας αλλά έως και σε επίπεδο λόχου και τάγματος, μεταξύ άλλων επιχειρησιακή εκπαίδευση και προετοιμασία ταγμάτων, λόχων και ταξιαρχιών σε συλλογικούς ελιγμούς και τακτικές έως και σε επίπεδο ταξιαρχίας, συμπεριλαμβανομένης της παροχής συμβουλών σχετικά με τον σχεδιασμό, την προετοιμασία και τη διεξαγωγή ασκήσεων με πραγματικά πυρά· β) εξειδικευμένη εκπαίδευση του προσωπικού των ουκρανικών ενόπλων δυνάμεων· γ) παροχή εκπαίδευσης στις Δυνάμεις Εδαφικής Άμυνας των ουκρανικών ενόπλων δυνάμεων· δ) συντονισμός και συγχρονισμός των δραστηριοτήτων των κρατών μελών που στηρίζουν την παροχή εκπαίδευσης στις ουκρανικές ένοπλες δυνάμεις. 4. Το διεθνές ανθρωπιστικό δίκαιο, τα ανθρώπινα δικαιώματα, η προστασία των αμάχων, μεταξύ άλλων από τη βία με βάση το φύλο, καθώς και τα θεματολόγια "για τις γυναίκες, την ειρήνη και την ασφάλεια", "για τη νεολαία, την ειρήνη και την ασφάλεια" και "για τα παιδιά που πλήττονται από τις ένοπλες συγκρούσεις" ενσωματώνονται πλήρως και προορατικά στον στρατηγικό και επιχειρησιακό σχεδιασμό, την εκπαίδευση και την υποβολή εκθέσεων της EUMAM Ukraine. 5. Μέχρις ότου το Συμβούλιο αποφασίσει διαφορετικά και τροποποιήσει ανάλογα την παρούσα απόφαση, η δράση της EUMAM Ukraine πραγματοποιείται στο έδαφος των κρατών μελών, με τη συγκατάθεσή τους. 6. Η παρεχόμενη από την EUMAM Ukraine εκπαίδευση μπορεί να λαμβάνει χώρα σε πολλαπλές τοποθεσίες ανά την με την επιφύλαξη της ρητής συγκατάθεσης του κράτους μέλους υποδοχής. Προσαρμόζεται στις εξελισσόμενες και μακροπρόθεσμες ανάγκες των ουκρανικών ενόπλων δυνάμεων. 7. Η εντολή της EUMAM Ukraine είναι μη εκτελεστική. Άρθρο 2 Ορισμός του Αρχηγείου 1. Όσον αφορά τη διοίκηση και τον έλεγχο της EUMAM Ukraine, η Στρατιωτική Δυνατότητα Σχεδίασης και Διεξαγωγής Επιχειρήσεων είναι το επιχειρησιακό στρατηγείο και διασφαλίζει επίσης τον συνολικό συντονισμό και συγχρονισμό σε στρατηγικό επίπεδο εντός του πλαισίου της EUMAM Ukraine. 2. Στο πλαίσιο αυτό, συγκροτείται πολυεθνική Διοίκηση Εκπαίδευσης Συνδυασμένων Όπλων (CAT-C) στο επιχειρησιακό επίπεδο βάσει υφιστάμενης και ήδη πλήρως λειτουργικής εθνικής δομής διοίκησης και ελέγχου σε γειτονικό κράτος μέλος όπου πραγματοποιείται η ενοποίηση των συνιστωσών εκπαίδευσης για τη δημιουργία συγκροτημένων μονάδων. 3. Άλλο κράτος μέλος καθιστά διαθέσιμη πολυεθνική Διοίκηση Ειδικής Εκπαίδευσης, η οποία διευθύνει εκπαιδευτικές δραστηριότητες στο έδαφός του. Αυτή η πολυεθνική Διοίκηση Ειδικής Εκπαίδευσης συγκροτείται βάσει υφιστάμενης εθνικής δομής διοίκησης και ελέγχου, με σκοπό την περαιτέρω ενίσχυση της προσφοράς εκπαίδευσης σε πλήρη συντονισμό με την CAT-C. 4. Τα καθήκοντα της CAT-C και της πολυεθνικής Διοίκησης Ειδικής Εκπαίδευσης, καθώς και άλλων διοικήσεων εκπαίδευσης που συστήνονται σε κράτη μέλη της Ένωσης, αναπτύσσονται περαιτέρω στα σχετικά έγγραφα σχεδίασης σύμφωνα με τους καθιερωμένους κανόνες στρατιωτικής διοίκησης και ελέγχου στην Ένωση. Άρθρο 3 Διορισμός του διοικητή αποστολής της ΕΕ Ο διευθυντής της Στρατιωτικής Δυνατότητας Σχεδίασης και Διεξαγωγής Επιχειρήσεων είναι ο διοικητής αποστολής της EUMAM Ukraine. Άρθρο 4 Σχεδιασμός και έναρξη της EUΜAM Ukraine Η απόφαση για την έναρξη της EUMAM Ukraine εκδίδεται από το Συμβούλιο κατόπιν έγκρισης του σχεδίου αποστολής της EUMAM Ukraine, συμπεριλαμβανομένων των κανόνων εμπλοκής της. Άρθρο 5 Πολιτικός έλεγχος και στρατηγική διεύθυνση 1. Υπό την ευθύνη του Συμβουλίου και του ΥΕ, η ΕΠΑ ασκεί τον πολιτικό έλεγχο και τη στρατηγική διεύθυνση της EUMAM Ukraine. Το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις σύμφωνα με το άρθρο 38 ΣΕΕ. Η εν λόγω εξουσιοδότηση περιλαμβάνει τις εξουσίες τροποποίησης των εγγράφων σχεδιασμού της EUMAM Ukraine, συμπεριλαμβανομένου του σχεδίου αποστολής, και της ιεραρχίας διοίκησης. Η εν λόγω εξουσιοδότηση περιλαμβάνει επίσης τις εξουσίες λήψης αποφάσεων για τον διορισμό των διοικητών της ΕΕ ήτοι τον διοικητή για την εκπαίδευση συνδυασμένων όπλων, τον διοικητή ειδικής εκπαίδευσης και τυχόν άλλους διοικητές εκπαίδευσης της ΕΕ. Το Συμβούλιο διατηρεί την εξουσία λήψης αποφάσεων όσον αφορά τους στόχους και τη λήξη της EUΜΑΜ Ukraine. 2. Η ΕΠΑ υποβάλλει έκθεση στο Συμβούλιο σε τακτά χρονικά διαστήματα. 3. Ο Πρόεδρος της Στρατιωτικής Επιτροπής της ΕΕ (EUMC) υποβάλλει, σε τακτά χρονικά διαστήματα, εκθέσεις στην ΕΠΑ όσον αφορά τη διεξαγωγή της EUMAM Ukraine. Η ΕΠΑ μπορεί να καλεί τους διοικητές της ΕΕ στις συνεδριάσεις της, ανάλογα με την περίπτωση. Άρθρο 6 Στρατιωτική διεύθυνση 1. Η EUMC παρακολουθεί την ορθή εκτέλεση της EUMAM Ukraine, η οποία διεξάγεται υπό την ευθύνη του διοικητή αποστολής της ΕΕ. 2. Η EUMC λαμβάνει εκθέσεις από τον διοικητή αποστολής της ΕΕ σε τακτά χρονικά διαστήματα. Μπορεί να καλεί τους διοικητές της ΕΕ στις συνεδριάσεις της, ανάλογα με την περίπτωση. 3. Ο Πρόεδρος της EUMC ενεργεί ως πρωταρχικό σημείο επαφής με τον διοικητή αποστολής της ΕΕ. Άρθρο 7 Συνοχή της ανταπόκρισης της Ένωσης και συντονισμός 1. Ο ΥΕ μεριμνά για την εφαρμογή της παρούσας απόφασης και για τη συνοχή της με την εξωτερική δράση της Ένωσης στο σύνολό της, συμπεριλαμβανομένων των μέτρων στρατιωτικής συνδρομής της Ένωσης προς στήριξη της Ουκρανίας που χρηματοδοτούνται στο πλαίσιο του Ευρωπαϊκού Μηχανισμού για την Ειρήνη. 2. Με την επιφύλαξη της ιεραρχίας διοίκησης, ο διοικητής αποστολής της ΕΕ δρα σε συντονισμό και διατηρεί στενή συνεργασία με τον επικεφαλής της αντιπροσωπίας της Ένωσης στην Ουκρανία και με τον διοικητή δυνάμεων αποστολής της EUAM Ukraine. Ο διοικητής αποστολής της ΕΕ, με την υποστήριξη της δομής στρατιωτικής διοίκησης και ελέγχου της ΕΕ που αναφέρεται στο άρθρο 2 παράγραφος 2, δρα σε συντονισμό και διατηρεί στενή συνεργασία με τις ουκρανικές αρχές στα κατάλληλα επίπεδα. 3. Η EUMAM Ukraine συντονίζει τις δραστηριότητές της με τις διμερείς δραστηριότητες των κρατών μελών για τη στήριξη της Ουκρανίας, καθώς και με άλλους διεθνείς εταίρους, ιδίως τις Ηνωμένες Πολιτείες της Αμερικής (ΗΠΑ), το Ηνωμένο Βασίλειο της Μεγάλης Βρετανίας και της Βόρειας Ιρλανδίας, τον Καναδά, τη Διεθνή Μονάδα Συντονισμού Δωρητών (IDCC) και το Κέντρο Ελέγχου EUCOM Ουκρανία. Άρθρο 8 Συμμετοχή τρίτων κρατών 1. Με την επιφύλαξη της αυτονομίας της Ένωσης όσον αφορά τη λήψη αποφάσεων και του ενιαίου θεσμικού της πλαισίου, και σύμφωνα με τις σχετικές κατευθυντήριες γραμμές του Ευρωπαϊκού Συμβουλίου, είναι δυνατόν να καλούνται τρίτα κράτη προκειμένου να συμμετάσχουν στην EUMAM Ukraine. 2. Το Συμβούλιο εξουσιοδοτεί την ΕΠΑ να καλεί τρίτα κράτη προκειμένου να παρέχουν συνεισφορές και να λαμβάνει τις σχετικές αποφάσεις περί αποδοχής των προτεινόμενων συνεισφορών, κατόπιν σύστασης του διοικητή αποστολής της ΕΕ καθώς και της EUMC. 3. Οι λεπτομέρειες όσον αφορά τη συμμετοχή τρίτων κρατών αποτελούν αντικείμενο συμφωνιών οι οποίες συνάπτονται δυνάμει του άρθρου 37 ΣΕΕ και σύμφωνα με τη διαδικασία του άρθρου 218 της Συνθήκης για τη Λειτουργία της Ευρωπαϊκής Ένωσης. Εάν η Ένωση έχει συνάψει συμφωνία με τρίτο κράτος για τη θέσπιση πλαισίου συμμετοχής του εν λόγω τρίτου κράτους στις ενωσιακές αποστολές διαχείρισης κρίσεων, οι διατάξεις της συμφωνίας αυτής εφαρμόζονται στο πλαίσιο της EUMAM Ukraine. 4. Τα τρίτα κράτη που παρέχουν σημαντικές στρατιωτικές συνεισφορές στη EUΜΑΜ Ukraine έχουν τα ίδια δικαιώματα και τις ίδιες υποχρεώσεις όσον αφορά την καθημερινή διαχείριση της EUΜΑΜ Ukraine με τα κράτη μέλη που συμμετέχουν στην EUΜΑΜ Ukraine. 5. Το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις για τη σύσταση Επιτροπής Συνεισφερόντων, σε περίπτωση που τρίτα κράτη προβαίνουν σε σημαντικές στρατιωτικές συνεισφορές. Άρθρο 9 Καθεστώς του προσωπικού και των μονάδων υπό την ηγεσία της Ένωσης Η συμφωνία της Ένωσης για το καθεστώς των δυνάμεων (συμφωνία SOFA της ΕΕ) εφαρμόζεται στις μονάδες και το προσωπικό υπό την ηγεσία της ΕΕ που αναπτύσσονται στο έδαφος των κρατών μελών. Άρθρο 10 Καθεστώς του προσωπικού της Ουκρανίας Το καθεστώς του προσωπικού των ουκρανικών ενόπλων δυνάμεων που συμμετέχει στην οργάνωση της εκπαίδευσης της EUMAM Ukraine ή επωφελείται από αυτήν καθορίζεται σε ρυθμίσεις μεταξύ των αρμόδιων αρχών των κρατών μελών που φιλοξενούν τις δραστηριότητες εκπαίδευσης και των αρμόδιων αρχών της Ουκρανίας. Η EUMAM Ukraine και οι αρμόδιες αρχές της Ουκρανίας μπορούν να συνάπτουν ρυθμίσεις όσον αφορά τους όρους υπό τους οποίους η EUMAM Ukraine θα φιλοξενεί προσωπικό των ουκρανικών ενόπλων δυνάμεων. Άρθρο 11 Χρηματοδοτικές ρυθμίσεις 1. Η διαχείριση των κοινών δαπανών της EUMAM Ukraine πραγματοποιείται σύμφωνα με την απόφαση (ΚΕΠΠΑ) 2021/509. 2. Σύμφωνα με το άρθρο 44 παράγραφος 6 της απόφασης (ΚΕΠΠΑ) 2021/509, ισχύουν οι ακόλουθοι ειδικοί κανόνες όσον αφορά την EUMAM Ukraine: α) η δομή διοίκησης και ελέγχου της Ένωσης που αναφέρεται στο άρθρο 2 παράγραφοι 2 και 3 χρηματοδοτείται σύμφωνα με τους κανόνες που ισχύουν για τα στρατηγεία δύναμης αποστολής, ανεξάρτητα από τον τόπο στον οποίο βρίσκεται· β) οι ακόλουθες επιπρόσθετες δαπάνες αποτελούν αντικείμενο κοινής χρηματοδότησης από τον Ευρωπαϊκό Μηχανισμό για την Ειρήνη: i) λειτουργικές δαπάνες για την υποστήριξη των εκπαιδευομένων της UAF (μεταφορά από τα ουκρανικά σύνορα στις εγκαταστάσεις εκπαίδευσης και επιστροφή, καθώς και στις εγκαταστάσεις εκπαίδευσης, γύρω από αυτές και μεταξύ του, υπηρεσίες διαβίωσης, ιατρική υποστήριξη και υγειονομική εκκένωση· ii) λειτουργικές δαπάνες που απαιτούνται για τις εκπαιδευτικές δραστηριότητες (πετρέλαιο/βενζίνη, λάδια και λιπαντικά, συντήρηση οχημάτων που χρησιμοποιούνται στην εκπαίδευση· και ατομικός εξοπλισμός εκπαίδευσης, εφόσον δεν παρέχεται από την Ουκρανία. i) λειτουργικές δαπάνες για την υποστήριξη των εκπαιδευομένων της UAF (μεταφορά από τα ουκρανικά σύνορα στις εγκαταστάσεις εκπαίδευσης και επιστροφή, καθώς και στις εγκαταστάσεις εκπαίδευσης, γύρω από αυτές και μεταξύ του, υπηρεσίες διαβίωσης, ιατρική υποστήριξη και υγειονομική εκκένωση· ii) λειτουργικές δαπάνες που απαιτούνται για τις εκπαιδευτικές δραστηριότητες (πετρέλαιο/βενζίνη, λάδια και λιπαντικά, συντήρηση οχημάτων που χρησιμοποιούνται στην εκπαίδευση· και ατομικός εξοπλισμός εκπαίδευσης, εφόσον δεν παρέχεται από την Ουκρανία.i) λειτουργικές δαπάνες για την υποστήριξη των εκπαιδευομένων της UAF (μεταφορά από τα ουκρανικά σύνορα στις εγκαταστάσεις εκπαίδευσης και επιστροφή, καθώς και στις εγκαταστάσεις εκπαίδευσης, γύρω από αυτές και μεταξύ του, υπηρεσίες διαβίωσης, ιατρική υποστήριξη και υγειονομική εκκένωση·ii) λειτουργικές δαπάνες που απαιτούνται για τις εκπαιδευτικές δραστηριότητες (πετρέλαιο/βενζίνη, λάδια και λιπαντικά, συντήρηση οχημάτων που χρησιμοποιούνται στην εκπαίδευση· και ατομικός εξοπλισμός εκπαίδευσης, εφόσον δεν παρέχεται από την Ουκρανία. 3. Ο ατομικός εξοπλισμός που αναφέρεται στην παράγραφο 2 και απαιτείται για τις εκπαιδευτικές δραστηριότητες δεν θεωρείται πλέον κοινή δαπάνη από τη στιγμή που παρέχεται στο πλαίσιο μέτρου συνδρομής του ΕΜΕ. 4. Τα είδη που απαριθμούνται στην παράγραφο 2 μπορούν να παρέχονται από κράτος μέλος· στην περίπτωση αυτή, η EUMAM Ukraine θα πληρώνει το κράτος μέλος για τις εν λόγω προμήθειες σύμφωνα με τους κανόνες που ισχύουν για τις πληρωμές προς τους προμηθευτές της EUMAM Ukraine. Εναλλακτικά, η ίδια η EUMAM Ukraine μπορεί να προμηθεύεται τα εν λόγω είδη. 5. Το ποσό δημοσιονομικής αναφοράς για τις κοινές δαπάνες της EUMAM Ukraine όσον αφορά το χρονικό διάστημα δύο ετών μετά την έναρξή ανέρχεται σε 106 700 000 EUR. Το ποσοστό του ποσού αναφοράς που αναφέρεται στο άρθρο 51 παράγραφος 2 της απόφασης (ΚΕΠΠΑ) 2021/509 ορίζεται σε 30 % για αναλήψεις υποχρεώσεων και σε 30 % για πληρωμές. Άρθρο 12 Μονάδα έργων 1. Η EUΜAM Ukraine διαθέτει μονάδα έργων για τον προσδιορισμό και την εκτέλεση έργων. Η EUMAM Ukraine, ανάλογα με την περίπτωση, συντονίζει, διευκολύνει και παρέχει συμβουλές όσον αφορά έργα που υλοποιούνται από κράτη μέλη και τρίτα κράτη, υπό την ευθύνη τους, σε τομείς που συνδέονται με την εντολή της EUMAM Ukraine και στηρίζουν τους στόχους της. 2. Με την επιφύλαξη της παραγράφου 3, ο διοικητής αποστολής της ΕΕ έχει την εξουσία προσφυγής σε χρηματοδοτικές συνεισφορές των κρατών μελών ή τρίτων κρατών για την υλοποίηση έργων που θεωρούνται ότι συμπληρώνουν κατά τρόπο συνεκτικό τις άλλες δράσεις της EUMAM Ukraine. Σε μια τέτοια περίπτωση, ο διοικητής αποστολής της ΕΕ συνάπτει συμφωνία με τα εν λόγω κράτη, η οποία ρυθμίζει ιδίως τις ειδικές διαδικασίες σχετικά με τον χειρισμό κάθε καταγγελίας τρίτων περί ζημιών που προκαλούνται εξαιτίας πράξεων ή παραλείψεων του διοικητή αποστολής της ΕΕ κατά τη διαχείριση των κεφαλαίων που παρέχουν τα συγκεκριμένα κράτη. 3. Τα συνεισφέροντα κράτη δεν μπορούν επ’ ουδενί να καθιστούν υπεύθυνους την ΕΕ ή τον ΥΕ για πράξεις ή παραλείψεις που διαπράττει ο διοικητής αποστολής της ΕΕ κατά τη χρησιμοποίηση των κεφαλαίων τους. 4. Η ΕΠΑ συμφωνεί με την αποδοχή χρηματοδοτικής συνεισφοράς τρίτων κρατών στη μονάδα έργων. Άρθρο 13 Δημοσιοποίηση πληροφοριών 1. Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση, κατά το δέον και σύμφωνα με τις ανάγκες της EUMAM Ukraine, διαβαθμισμένες πληροφορίες της ΕΕ που παράγονται για τους σκοπούς της EUMAM Ukraine, βάσει της απόφασης 2013/488/EΕ του Συμβουλίου : α) έως το επίπεδο διαβάθμισης που προβλέπεται στις ισχύουσες συμφωνίες περί ασφάλειας των πληροφοριών οι οποίες έχουν συναφθεί μεταξύ της Ένωσης και του οικείου τρίτου κράτους· ή β) σε άλλες περιπτώσεις, έως το επίπεδο "CONFIDENTIEL UE/EU CONFIDENTIAL". 2. Ο ΥΕ εξουσιοδοτείται επίσης να κοινοποιεί στην Ουκρανία, στις ΗΠΑ, στο Ηνωμένο Βασίλειο, στον Καναδά και στο IDCC, σύμφωνα με τις επιχειρησιακές ανάγκες της EUMAM Ukraine, διαβαθμισμένες πληροφορίες της ΕΕ έως το επίπεδο "RESTREINT UE/EU RESTRICTED" οι οποίες έχουν παραχθεί για τους σκοπούς της EUMAM Ukraine, σύμφωνα με την απόφαση 2013/488/EΕ. Για τον σκοπό αυτόν, καταρτίζονται οι απαραίτητες ρυθμίσεις ανάμεσα στον ΥΕ και τις αρμόδιες αρχές της Ουκρανίας και του IDCC. 3. Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση μη διαβαθμισμένα έγγραφα της ΕΕ που σχετίζονται με συσκέψεις του Συμβουλίου σχετικές με την EUMAM Ukraine και καλύπτονται από την υποχρέωση επαγγελματικού απορρήτου, σύμφωνα με το άρθρο 6 παράγραφος 1 του εσωτερικού κανονισμού του Συμβουλίου . 4. Ο ΥΕ μπορεί να αναθέτει τις εξουσίες που αναφέρονται στις παραγράφους 1 έως 3, καθώς και τη δυνατότητα σύναψης των ρυθμίσεων που αναφέρονται στην παράγραφο 2, στο προσωπικό της Ευρωπαϊκής Υπηρεσίας Εξωτερικής Δράσης ή στους διοικητές της ΕΕ. Άρθρο 14 Έναρξη και λήξη ισχύος 1. Η παρούσα απόφαση αρχίζει να ισχύει την ημερομηνία της έκδοσής της. Εφαρμόζεται για διάστημα δύο ετών από την έναρξη της EUMAM Ukraine. 2. Η ΕΠΑ διενεργεί στρατηγική αξιολόγηση της EUMAM Ukraine και της εντολής της έξι μήνες μετά την έναρξη της EUMAM Ukraine. Η στρατηγική επανεξέταση της EUMAM Ukraine διενεργείται εγκαίρως πριν από τη λήξη ισχύος της παρούσας απόφασης. 3. Η παρούσα απόφαση καταργείται την ημερομηνία κλεισίματος της δομής διοίκησης και ελέγχου της Ένωσης που αναφέρεται στο άρθρο 2 παράγραφοι 2 και 3 σύμφωνα με τα σχέδια που εγκρίνονται για τη λήξη της EUMAM Ukraine και με την επιφύλαξη των διαδικασιών σχετικά με τον λογιστικό έλεγχο και την παρουσίαση των λογαριασμών της EUMAM Ukraine, όπως ορίζεται στην απόφαση (ΚΕΠΠΑ) 2021/509. Λουξεμβούργο, 17 Οκτωβρίου 2022. Για το Συμβούλιο Ο Πρόεδρος J. BORRELL FONTELLES